
ESIPUHE


Tervetuloa antologiamme sivuille. Kirja syntyi osana Lukuboost-kampanjaa, jonka tavoitteena on innostaa lukemaan ja tuoda esiin tarinoiden voima arjessamme. Kirjoituskilpailu ”Boost 1.5 – boostaa elämää vartissa” on osa tätä kampanjaa. Lisäksi Lukuboost-kampanjan tavoitteena on nostaa kirjallisuus ja tarinat kaikkien ulottuville. Kampanja muistuttaa meitä siitä, miten pienet lukuhetket voivat vaikuttaa suuresti arkeemme ja mielikuvitukseemme. Sama idea resonoi myös kirjoituskilpailumme kanssa: joskus tarvitsemme vain pienen sysäyksen, jotta maailma näyttäytyy aivan uudenlaisena.


Kirjoituskilpailu ”Boost 1.5 – boostaa elämää vartissa” haastoi kirjoittajia pohtimaan, miten lyhytkin hetki voi tehdä elämämme paremmaksi. Kilpailun osallistujat vastasivat haasteeseen hämmästyttävällä tavalla. Tarinat, joita nyt pidät käsissäsi, ovat ikkunoita erilaisiin maailmoihin.


Kiitämme kaikkia kirjoituskilpailuun osallistuneita, sillä ilman teitä tätä kirjaa ei olisi. Haluamme kiittää myös Lukuboost-kampanjaa ja kaikkia sitä tukeneita tahoja. Me kaikki olemme tehneet tämän kirjan toteutuksen mahdolliseksi.


Antologian tarinat tarjoavat vartin hetkiä, jotka voivat pysäyttää, koskettaa ja antaa lukijalle uudenlaista energiaa. Toivomme, että ne inspiroivat sinua – kuten ne inspiroivat meitä.


Hyvää lukumatkaa!









ANNIKA MATTILA


Ei meidän kaikkien tarvitse olla seuraava Messi


------------


Yhteiskuntamme on nykyään kovin suorituskeskeinen, ja niin olemme me ihmisetkin. Aina pitää olla parempi. Aina pitää tehdä enemmän. Aina pitää jaksaa rynnätä kohti unelmia, nimenomaan rynnätä, ei kävellä, koska se on liian hidasta. Eivätkä ne unelmat saa olla pieniä, vaan niiden kuuluu olla mahtipontisia, koska “jos unelmat eivät pelota, ne eivät ole tarpeeksi suuria”. Me siis haaveilemme suuruudesta ja siitä, että tulemme maailman ja toistemme silmissä joksikin sellaiseksi, joka muistetaan.


Tuntuu, että yleinen käsityksemme tässä maailmassa on se, että kenestä tahansa voi tulla mitä tahansa, jos vain haluaa tarpeeksi. Jos ihminen haluaa seuraavaksi Ronaldoksi tai Messiksi, se on mahdollista, kunhan hän vain tekee kaikkensa sen eteen ja laittaa koko elämänsä likoon sen yhden ainoan unelman puolesta. Ihan kuin elämään ei enää mahtuisi sattumia, positiivisia tai negatiivisia, vaan ihan kaikki on ihmisten omissa käsissä. Mutta eikö tässä elämässä kuitenkin loppujen lopuksi ole kyse sattumista, muuttujista, siitä, että me jokainen vaikutamme toistemme elämiin koko ajan, juuri tälläkin hetkellä, vaikka emme sitä edes itse tiedostaisi? Miten olemme voineet muokata omissa ajatuksissamme tästä elämästä niin yksilökeskeisen, että ajattelemme, että juuri sinä ja juuri minä voimme olla maailman parhaita, jos vain tahdomme sitä riittävästi?


Ja jos nyt jostain syystä emme usko synnynnäiseen lahjakuutemme ja kyvykkyytemme, voimme silti kehittyä ja boostata elämäämme omilla valinnoillamme. Jos esimerkiksi treenaan jalkapalloa päivässä vartin pidempään kuin muut, minulla on heitä suurempi todennäköisyys kehittyä Leo Messiksi. Tai jos sinä harjoittelet laulua vartin päivässä ja minä en, kaikki uskovat, että sinusta tulee seuraava Adele minua todennäköisemmin. Niin me luulemme. Olemme unohtaneet, että jo syntyessä me kaikki olemme eri viivalla. Jo silloin osalla meistä on mahdollisuudet kehittyä maailman parhaaksi ja osalla ei. Me kaikki emme ole yhtä lahjakkaita. Meillä jokaisella on erilainen ympäristö, johon synnymme: toisilla on rakastava perhe, joka varmasti tekisi kaikkensa avittaakseen lapsensa maailman huipulle, toisilla ei. Ja vaikka olisikin sellainen rakastava perhe, ei välttämättä ole taloudellista mahdollisuutta uhrata kaikkea lapsen tähteyden eteen. Harvalla meistä on. Ja meillä kaikilla on erilainen, uniikki geeniperimä, joka voi mahdollistaa esimerkiksi huippu-urheilijan uran, tai sitten olla mahdollistamatta.


Tämän kaiken keskellä me ihmiset olemme yhä uupuneempia. Seikkailemme omien halujemme ja läheistemme odotusten ristiaallokossa ja yritämme löytää tiemme sieltä selvemmille vesille. Emme me kaikki edes halua olla maailman parhaita, boostata elämäämme vaikkapa sillä vartilla päivässä, jotta tulisimme sellaisiksi. Mutta miten nykyihmisellä on tilaa olla haluamatta sitä? Miten osaisimme antaa itsellemme ja toisille vapauden unelmoida “vain” kivasta pienestä elämästä?


Entä jos paras asia, jonka voimme tehdä boostataksemme elämäämme vartissa, on olla itsemme puolella ja päästää irti siitä mailasta, jota puristamme niin kovasti saavuttaaksemme kaiken - ei jotain, vaan aivan kaiken? Luulen, että jos käyttäisimme ne viisitoista minuuttia tunnustellen sisimpäämme ja oikeasti kuuntelemalla itseämme, voisimme varmemmin löytää niille selville vesille, joita suuri osa ihmisistä kaiken paineen alla kaipaa. En anna teille turhia lupauksia siitä, että itsensä kuunteluun ja toteuttamiseen käytetty vartti päivässä voisi ihmeen tavoin muuttaa koko elämämme, mutta annan teille vaihtoehdon. Vartti, viisitoista minuuttia, on hyvin lyhyt hetki, mutta jos se herättää ajatuksia niiden kaikkien muiden vuorokauden minuuttien ajalle ja siirtyy ajatuksistamme käytännön tekoihin, voisi muutos olla mahdollinen.


Lopuksi: jos haluat käyttää sen vartin niihin asioihin, joiden saralla haaveilet olevasi jonain päivänä maailman paras, tee se. Rakas ihminen, sinulla toden totta on vapaus tehdä niin, ja haluan kannustaa sinua kaikissa unelmissasi. Mutta älä tee sitä kenenkään muun kuin itsesi vuoksi, älä isäsi, älä äitisi tai kenenkään muun vuoksi. Jos sinä itse haluat, niin tee niin, käytä ne minuutit haaveidesi toteuttamiseen. Lennä, rakas. Ole itsesi puolella. Mutta anna myös minulle vapaus valita toisin, olla siten oman itseni puolella, unelmoida siitä kivasta pienestä elämästä, jossa minun ei tarvitse olla maailman paras tai edes haaveilla siitä. Ollaan kaikki itsemme puolella. Se on paras tapa boostata elämäämme vartissa.

Annika mattila


Olen Annika Mattila, 18-vuotias nuori nainen. Olen pienestä pitäen halunnut tulla joksikin suureksi maailman silmissä. Samaan aikaan haaveilen kuitenkin kivasta pienestä elämästä ja kanalasta maaseudulla. Kirjoittamani teksti on vuodatus tästä ristiriidasta, joka piilee niin minussa kuin ympäröivässä maailmassakin.









EMMA KORHONEN


Vähemmän scrollaamis- ta – Enemmän elämistä!


------------


Kyllästyttääkö jatkuva TikTokin tai Instagramin selailu? Huomaatko päivittäin viettäväsi useita tunteja lyhyitä videoita ja kirkkaita kuvia katsellen, etkä tiedä, kuinka lopettaisit? Lupaatko jatkuvasti viettäväsi sovelluksissa vain viisi minuuttia, kunnes lopulta onkin vierähtänyt kolme varttia? Et ole tilanteen kanssa yksin. TikTokin ja Instagramin kaltaiset sovellukset on rakennettu koukuttaviksi. Etenkin TikTokin algoritmi syöttää jatkuvasti meille toivomiamme videoita tykkäyksiimme perustuen – kierre on valmis.


ALENTUNUT KESKITTYMISKYKY JA FOMO


Yksi syy scrollailuun on keskittymiskyvyn alentuminen. Elämme keskellä informaatioaikaa, jossa tietoa tulvii eteemme kaikista mahdollisista medioista. Esimerkiksi kirjaan painettua tekstiä löytyy vain muutamalla klikkauksella internetistä kuten Wikipediasta. Emme osaa samalla tavalla suodattaa löytämäämme informaatiota vaan kaipaamme vastauksia kysymyksiimme välittömästi.


Toinen syy loputtomaan selailuun on FOMO eli fear of missing out. Kyseessä on termi, joka tarkoittaa pelkoa ulkopuolelle jäämisestä. Sillä kukapa meistä ei tahtoisi tietää, mitä maailmalla tapahtuu tai että mitä läheiset ihmiset tekevät? Tämä ajatus on kuitenkin pelkkää kuvitelmaa. Videoita TikTokissa on miljoonia, ja Instagramin kuvat jatkuvat loputtomana ryöppynä. Siitä, mistä puhutaan tällä viikolla, on jo muutaman päivän päästä unohdettu. Ja läheiset ihmiset kyllä ottavat yhteyttä, jos he tahtovat kertoa merkittävistä tapahtumista.


VINKKEJÄ JA VAIHTOEHTOJA


Kuinka sitten vähentää scrollailua? Tässä muutamia vinkkejä:


Aseta hälytys: Voit muun muassa asettaa puhelimeen hälytyksen esimerkiksi kymmenen minuutin päähän. Kun hälytys soi, on aika laskea puhelin ja tarttua esimerkiksi pöydällä viikkoja lojuneeseen kirjaan tai lähteä ulos kävelylle.


Muuta puhelimen taustaväri mustavalkoiseksi: Tämä voi tehdä sovelluksista vähemmän houkuttelevia ja auttaa vähentämään ruutuaikaa.


Käytä hyödyllisempiä sovelluksia: Saman ajan, jota käyttää TikTokissa tai Instagramissa, voi siirtää esimerkiksi uuden kielen opiskeluun Duolingossa. Vain vartti päivässä, ja kohta ymmärrät ihmisten keskusteluita uusimmassa korealaisessa draamassa tai vuosia televisiossa pyörineessä telenovelassa. Kuka on väittämään, ettei ilmoituksissa lymyävällä, vihreällä pöllöllä ole oikeasti pahoja tarkoitusperiä?


SCROLLAILUN VÄHENTÄMISEN HYÖDYT


Keskittymiskyvyn parantuminen: Vähempi aika sosiaalisessa mediassa tarkoittaa enemmän aikaa tärkeille asioille kuten kotitehtäville. Myös omat ajatukset ovat selkeämpiä.


Mielenterveyden kohentuminen: Sosiaalisessa mediassa on helppo verrata itseään muihin, kun sisältö on pitkälti positiivista ja täynnä kiiltokuvia. Jokainen meistä on kuitenkin riittävä omana itsenään!


Paremmat yöunet: Ruutuajan vähentäminen, varsinkin ennen nukkumaanmenoa, parantaa todennäköisesti unenlaatua. Tämä vaikuttaa luonnollisesti yleiseen jaksamiseen ja vireystasoon.


Enemmän aikaa aidolle vuorovaikutukselle: Etenkin ystävien ja läheisten seurassa kannattaa sulkea puhelin. Tällä tavoin olet enemmän läsnä ja vahvistat ihmissuhteitasi.


Kukaan ei väitä, etteikö sosiaalista mediaa kuten TikTokkia tai Instagramia saisi scrollata ollenkaan, mutta tämän kanssa kannattaa olla varuillaan! Etenkin väsyneenä on helppo tarttua puhelimeen ja pyyhkäistä näyttöä alaspäin, sillä energiaa ei riitä muuhun. Vaihtoehtona voisi esimerkiksi nähdä ystävää kahvilassa tai ottaa päiväunet, jos yöunet ovat jääneet viime aikoina vähäisiksi.


Kun sosiaalisen median käyttöä rajaa edes hieman, voi käsittää, että omassa elämässä on useita hetkiä, joita voi hyödyntää mielekkäämmillä tavoilla. Kun puhelimen muistaa laskea kasvojen edestä, elää täysillä tässä ja nyt. Tällöin myös itse sosiaalisen median käyttö tuntuu merkityksellisemmältä. Muistetaan pitää yllä somehygieniaamme ja scrollata ajatuksella!

